**Ministru kabineta noteikumu projekta “Grozījumi Ministru kabineta**

**2010.gada 30.novembra noteikumos Nr.1080 „Transportlīdzekļu reģistrācijas noteikumi”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekts “Grozījumi Ministru kabineta 2010.gada 30.novembra noteikumos Nr.1080 „Transportlīdzekļu reģistrācijas noteikumi”” (turpmāk - Noteikumu projekts) paredz jauna veida numura zīmju izsniegšanu Aizsardzības ministrijas struktūrvienību transportlīdzekļu reģistrēšanai. Paredzēts paplašināt klientiem pieejamo valsts akciju sabiedrībā “Ceļu satiksmes drošības direkcija” (turpmāk – CSDD) e-pakalpojumu klāstu, kā arī nodrošināt jauna parauga transportlīdzekļa reģistrācijas apliecības ieviešanu. Papildus paredzēti precizējumi transportlīdzekļu agregātu numuru salīdzināšanas un reģistrācijas kārtībā.  Noteikumu projekts stāsies spēkā 2019.gada 1.decembrī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ceļu satiksmes likuma 10.panta 1.4 daļa, 10.2 panta ceturtā daļa un 21.panta otrā daļa.  Ministru kabineta 2018.gada 6.marta sēdes protokollēmuma (prot. Nr.14, 40.§) 3.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekts izstrādāts, lai izpildītu Ministru kabineta 2018.gada 6.marta sēdes protokollēmuma (prot. Nr.14, 40.§) 3.punktā doto uzdevumu ministrijām izvērtēt, vai attiecīgās nozares normatīvie akti, kas paredz fizisko personu datu apstrādi, atbilst Vispārīgās datu aizsardzības regulas prasībām, un, ja nepieciešams, izstrādāt normatīvo aktu projektus un noteiktā kārtībā iesniegt tos izskatīšanai Ministru kabinetā. 2016.gada 27.aprīlī tika pieņemta Eiropas Parlamenta un Padomes Regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk - Regula Nr.(ES)2016/679), kurā tiek aktualizēti jau pastāvošie principi, izveidojot vienotus personas datu aizsardzības noteikumus, kas būtu spēkā visā Eiropas Savienības teritorijā. Noteikumu projekts izstrādāts, lai nodrošinātu Ministru kabineta 2010.gada 30.novembra noteikumu Nr.1080 „Transportlīdzekļu reģistrācijas noteikumi” (turpmāk - Noteikumi) atbilstību Fizisko personu datu apstrādes likuma un Regulas Nr.(ES)2016/679 prasībām.Noteikumu 19.punkts nosaka personas, kas var veikt ar transportlīdzekļu reģistrāciju saistītās darbības CSDD. Lai nodrošinātu Regulas Nr.(ES)2016/679 prasības par datu minimizēšanas principa ievērošanu, Noteikumu 19.punkts precizēts, atsakoties no prasības iesniegt attiecīgu dokumentu kopijas.Saskaņā ar Aizsardzības ministrijas sniegto informāciju Nacionālajiem bruņotajiem spēkiem piederošie speciālie militārie transportlīdzekļi tiek reģistrēti CSDD un tiem tiek piešķirtas vispārējas nozīmes transportlīdzekļu valsts reģistrācijas numura zīmes atbilstoši valsts standartam LVS 20:2009 “Transportlīdzekļu valsts reģistrācijas numura zīmes”. Aizsardzības ministrija norāda, ka pašreizējām transportlīdzekļu valsts reģistrācijas numura zīmēm ir gaismu atstarojošs balts fons, kas ir demaskējoša pazīme, lai izmantotu minētos transportlīdzekļus mācību kaujas un kaujas apstākļos, līdz ar to būtu nepieciešama jauna veida – speciālo militāro transportlīdzekļu numura zīmju ieviešana bez identitātes simboliem un ar baltiem simboliem uz melna, gaismu neatstarojoša fona. Ņemot vērā Aizsardzības ministrijas iniciatīvu, ir izdarīti nepieciešamie grozījumi valsts standartā LVS 20:2009 “Transportlīdzekļu valsts reģistrācijas numura zīmes”, taču, lai uzsāktu šādu numura zīmju piešķiršanu, veicot transportlīdzekļu reģistrāciju, ir nepieciešami atbilstoši grozījumi Noteikumos. Noteikumu projekta 1.5.apakšpunktā paredzēta iespēja šādas numura zīmes piešķirt pēc Aizsardzības ministrijas struktūrvienību pieprasījuma speciālajiem militārajiem transportlīdzekļiem mācību kaujas vai kaujas apstākļu nodrošināšanai. Papildus Noteikumu projekts paredz papildināt arī Noteikumu 7.pielikumu ar šo speciālo numura zīmju aprakstu. Vienlaikus ar Noteikumu projekta 1.5.apakšpunktu ir paredzēts precizēt tos gadījumus, kad saskaņā ar Noteikumu prasībām transportlīdzeklim var tikt izsniegtas tranzīta numura zīmes. Lai nodrošinātu klientiem viegli pieejamu un ērtu pakalpojumu sniegšanu un paplašinātu CSDD piedāvāto e-pakalpojumu iespējas, kā arī radītu iespēju piedāvāt jaunus elektroniski pieejamus pakalpojumus, Noteikumu projektā ir iekļauti vairāki grozījumi, kas paredz gan klientu autentifikācijas iespējas, izmantojot piedāvātos CSDD e-pakalpojumus, gan arī pakalpojuma saņemšanu, ja to nodrošina šī sistēma. Ar e-pakalpojumu izmantošanas paplašināšanu saistītās izmaiņas iekļautas Noteikumu projekta 1.6., 1.7. un 1.10. apakšpunktā.  Vienlaikus ar Noteikumu projekta 1.7., 1.12. un 1.24.apakšpunktā paredzētajiem grozījumiem tiek svītrotas atsauces uz personas identificēšanas nolūkos uzrādāmajiem dokumentiem, jo dokumenti, kas apliecina tā turētāja identitāti un tiesisko statusu, ir noteikti Personu apliecinošu dokumentu likuma 4.pantā, un papildus CSDD ir pieejami arī Pilsonības un migrācijas lietu pārvaldes uzturētā Iedzīvotāju reģistra dati.  Savukārt, lai nodrošinātu elastīgu pāreju no šobrīd izmantojamās papīra formas transportlīdzekļu reģistrācijas apliecības, kuras vizuālais attēls ir noteikts arī Noteikumu 1.pielikumā, uz jauna parauga transportlīdzekļu reģistrācijas dokumentu izsniegšanu, atbilstoši Eiropas Padomes 1999.gada 29.aprīļa Direktīvas 37/1999/EK par transportlīdzekļu reģistrācijas dokumentiem prasībām, ir paredzēti grozījumi, atsakoties no konkrēta reģistrācijas dokumenta parauga attēlošanas Noteikumos, tā vietā iekļaujot minētajā direktīvā noteiktās minimālās prasības transportlīdzekļu reģistrācijas apliecībai. Vienlaikus ir paredzēts atteikties no tādu datu norādīšanas transportlīdzekļu reģistrācijas dokumentā, piemēram, krāsas, kas iepriekš minētajā direktīvā nav iekļauti obligāti norādāmo datu sastāvā un kuri ne reti rada domstarpības to noteikšanā un ir pamats nelietderīgai reģistrācijas dokumenta maiņai. Šie grozījumi ietverti Noteikumu projekta 1.2., 1.25. un 1.26.apakšpunktā.  Ar Noteikumu projektu ir paredzētas izmaiņas un precizējumi arī attiecībā uz transportlīdzekļu valsts reģistrācijas numuru izsniegšanu. Tā, piemēram, Noteikumu projekta 1.3.apakšpunkts paredz, ka arī tādiem transportlīdzekļiem kā mopēds vai kvadricikls var tikt izsniegtas nevis viena, bet divas ar vienādu simbolu kombināciju apzīmētas numura zīmes, ja transportlīdzekļa izgatavotājs ir paredzējis šādu numura zīmju izvietojumu transportlīdzeklim un atbilstošas vietas to uzstādīšanai. Ar Noteikumu projekta 1.4.apakšpunktā iekļautajām izmaiņām ir paredzēts atrunāt jau vēsturiski izveidojušās atšķirības valsts reģistrācijas numura simbolu attēlošanā reģistrācijas apliecībā un numura zīmēs.  Ņemot vērā, ka transportlīdzekļu un to vadītāju valsts reģistrā (turpmāk – reģistrs) ir nodrošinātas dažādas iespējas ne tikai reģistrēt iegūta transportlīdzekļa īpašuma tiesības, bet arī noformēt īpašnieka maiņu, ar Noteikumu projektu paredzēts pilnveidot prasības pilnvarojumiem, nosakot, ka rakstveida pilnvarojums ir nepieciešams arī, lai CSDD noformētu transportlīdzekļa iegūšanu īpašumā. Savukārt rakstveida pilnvarojuma noformēšana nav nepieciešama, ja reģistrācijas darbības veikšanai nepieciešamā informācija ir norādīta reģistrā saskaņā ar noslēgta sadarbības līguma prasībām ar personu, kurai saskaņā ar normatīvajiem aktiem par patērētāju tiesību aizsardzību ir tiesības patērētājam sniegt kreditēšanas pakalpojumu. Noteikumu projekta 1.13.apakšpunktā papildus ir precizēts arī noformētā rakstveida pilnvarojuma derīguma laiks – līdz attiecīgās darbības izpildei, ja atļauto darbību skaits ir bijis ierobežots.  Nolūkā samazināt administratīvo slogu transportlīdzekļu reģistrācijas procesā, kā arī samazināt tādu mazefektīvu nosacījumu skaitu, kas liedz iespējas saņemt attiecīgo pakalpojumu elektroniskā veidā, Noteikumu projekts paredz izmaiņas arī agregātu numuru salīdzināšanas kārtībā, samazinot to gadījumu skaitu, kad transportlīdzekli pirms reģistrācijas darbības veikšanas obligāti ir jāuzrāda agregātu numuru salīdzināšanai. Ņemot vērā, ka pēdējo gadu laikā transportlīdzekļu agregātu numuru salīdzināšanā arvien vairāk tiek izmantoti dažādi tehniskie līdzekļi un informācijas avoti dažādu viltojumu atklāšanā, kā arī reģistrā ir uzkrāts liels transportlīdzekļu identificēšanai izmantojams fotoattēlu apjoms, ir mazinājusies agregātu numuru salīdzināšanas nepieciešamība katrā transportlīdzekļa pārreģistrācijas gadījumā. Līdz ar to Noteikumu projektā paredzēts noteikt, ka transportlīdzekļiem bez identifikācijas numura vai tā izmaiņu gadījumā agregātu numuru salīdzināšana ir nepieciešama, reģistrējot tikai īpašnieka vai turētāja maiņu vai noņemot transportlīdzekli no uzskaites atsavināšanai.  Lai precizētu ārvalsts uzņēmuma īpašumā esoša transportlīdzekļa reģistrācijas kārtību, Noteikumu projektā paredzēts noteikt, ka, reģistrējot transportlīdzekli šādas personas īpašumā Latvijā, dokumentu iesniedzējam savas ārvalsts juridiskās personas pārstāvības tiesības jāapliecina ar notariāli apliecinātu dokumentu. Ņemot vērā, ka uzņēmuma pārstāvības tiesības var tikt mainītas vai iepriekš dotais pilnvarojums pārstāvēt uzņēmumu var tikt atsaukts, notariālam apliecinājumam ir paredzēts noteikt viena gada derīguma termiņu. Vienlaikus, lai mazinātu administratīvo slogu un papīra dokumentu apriti, Noteikumu projekts paredz iespējas nepieciešamos datus iegūt, arī izmantojot publiski pieejamo ārvalsts reģistru informāciju.  Atbilstoši izdarītajiem grozījumiem Ministru kabineta 2009.gada 22.decembra noteikumos Nr.1494 “Mopēdu, mehānisko transportlīdzekļu, to piekabju un sastāvdaļu atbilstības novērtēšanas noteikumi” Noteikumu projekta 1.14.apakšpunktā ir precizētas prasības par atbilstības apliecinājuma nepieciešamību transportlīdzekļa reģistrācijai Latvijā.  Lai izslēgtu tiesību normu dublēšanos, ar Noteikumu projekta 1.15.apakšpunktu ir paredzēts svītrot no Noteikumiem tādas prasības, kas jau ir iekļautas Ceļu satiksmes likumā.  Savukārt, lai precizētu īpašnieka maiņas kārtību CSDD nodrošināto e-pakalpojumu vidē, Noteikumu projektā ir noteikts, ka pieteikums īpašnieka maiņas reģistrācijai reģistrā tiek dzēsts, ja transportlīdzekļa īpašnieks (atsavinātājs) pēc ieguvēja elektroniskās atzīmes izdarīšanas veic tādu reģistrācijas darbību, kuras rezultātā tiek mainīta transportlīdzekļa reģistrācijas apliecība.  Nolūkā precizēt noteikto kārtību par transportlīdzekļu noņemšanu no uzskaites pirms transportlīdzekļa atsavināšanas un izvairītos no dažādas tiesību normu interpretācijas, ar Noteikumu projekta 1.17.apakšpunktā iekļauto grozījumu paredzēts noteikt konkrētu noņemšanas no uzskaites veidu – atsavināšanai Latvijā. Vienlaikus tiek precizētas arī veicamās darbības pirms noņemšanas no uzskaites atsavināšanai Latvijā, ja transportlīdzeklim iepriekš reģistrēts cits statuss. Lai izvairītos no lieku darbību veikšanas, līdzīgi precizējumi iekļauti arī Noteikumu projekta 1.19.apakšpunktā par transportlīdzekļu noņemšanu no uzskaites izvešanai no Latvijas.  2019.gada 13.jūnijā Saeimā pieņemts likums “Grozījumi Autopārvadājumu likumā” (273/Lp13), kas stājas spēkā 2019.gada 1.septembrī. Ar šiem grozījumiem Autopārvadājumu likumā 29.pants ir papildināts ar sesto daļu, nosakot, ka pasažieru komercpārvadājumus ar taksometru veic ar autotransporta līdzekli, kam normatīvajos aktos par transportlīdzekļu reģistrāciju noteiktajā kārtībā ir izsniegtas taksometra numura zīmes. Taksometra numura zīmes atļauts saņemt vai mainīt pret vispārējās izmantošanas reģistrācijas numura zīmēm, pamatojoties uz plānošanas reģiona vai republikas pilsētas pašvaldības izdarītu atzīmi reģistrā. Savukārt grozījumi Autopārvadājumu likuma 29.panta otrajā un ceturtajā daļā noteic, ka pasažieru komercpārvadājumus ar taksometru vai attiecīgi vieglo automobili veic ar pārvadātāja īpašumā vai turējumā esošu transportlīdzekli.  Noteikumu 62.punktā noteikts, ka taksometru reģistrē, pamatojoties uz normatīvajos aktos par pasažieru pārvadāšanu ar taksometriem noteiktās institūcijas reģistrā izdarītu atzīmi taksometra numura zīmju saņemšanai konkrētam transportlīdzeklim. Lai īstenotu Autopārvadājumu likumā noteikto prasību izpildi un precizētu Noteikumos iekļauto terminu “pasažieru pārvadāšana ar taksometriem” atbilstoši Autopārvadājumu likumā lietotajam, paredzēts izdarīt precizējumu Noteikumu 13.5.apakšpunktā un 62.punktā. Papildus 62.2.apakšpunktā paredzēts noteikt tās reģistrācijas darbības, kuras var veikt tikai, pamatojoties uz normatīvajos aktos par pasažieru komercpārvadājumiem ar taksometriem, noteiktās institūcijas reģistrā izdarītu atzīmi par licences kartītes anulēšanu konkrētam taksometram.  Lai nodrošinātu nolietotu transportlīdzekļu norakstīšanas kārtību atbilstoši izdarītajām izmaiņām Dabas resursu nodokļa likumā noteiktajam, ar Noteikumu projekta 1.20.apakšpunktu paredzētas izmaiņas Noteikumos, nosakot, ka transportlīdzekļa norakstīšana bez likvidācijas sertifikāta ir iespējama arī, ja ir nomaksāts normatīvajos aktos noteiktais dabas resursu nodoklis.  Ar Noteikuma projekta 1.21.apakšpunktu ir paredzēts noteikt kārtību rīcībai ar iepriekš piešķirtām tranzīta numura zīmēm, savukārt ar Noteikuma projekta 1.22.apakšpunktu ir paredzēts precizēt gadījumus, uz kuriem ir attiecināma transportlīdzekļu reģistrācija uz laiku, kā arī svītrotas normas par iesniedzamajiem dokumentiem, jo šīs prasības jau ir noteiktas citos Noteikumu punktos.  Noteikumu 76. punktā noteikta kārtība, kādā reģistrējams vēsturisks spēkrats, kura īpašuma tiesības nav juridiski pierādītas, taču nav skaidri noteikta turpmākā reģistrētā turētāja rīcība. Līdz ar to ir nepieciešams viennozīmīgi noteikt, ka turpmākās ar transportlīdzekļa lietošanu saistītās reģistrācijas darbības būtu izdarāmas tikai pēc īpašuma tiesību pierādīšanas. Praksē ne reti ir konstatēti arī gadījumi, kad pēc vēsturiskā transportlīdzekļa statusa saņemšanas un vēsturisko spēkratu papildu identificēšanai paredzēto VS sērijas numura zīmju piešķiršanas, transportlīdzeklis tiek izmantots ikdienas vajadzībām un tā tehniskais stāvoklis vairāku gadu garumā būtiski pasliktinās. Līdz ar to tas atbilstoši Ministru kabineta 2018.gada 14.augusta noteikumu Nr.498 “Vēsturisko spēkratu noteikumi” prasībām nevar atkārtoti saņemt vēsturiskā spēkrata statusu, taču turpina piedalīties ceļu satiksmē ar tam iepriekš piešķirtajām VS sērijas numura zīmēm, graujot vēsturisko spēkratu prestižu. Līdz ar to Noteikumu projektā paredzēts noteikt, ka, zaudējot vēsturiskā spēkrata statusu, ir jāveic valsts reģistrācijas numura maiņa, ja transportlīdzeklim ir bijušas piešķirtas vēsturisko spēkratu identificēšanai paredzētās VS sērijas numura zīmes.  Sakarā ar CSDD strukturālām izmaiņām, Noteikumu projekts paredz Noteikumu tekstā vārdus “CSDD nodaļa” un “CSDD Rīgas nodaļa” aizstāt ar vārdiem ”CSDD klientu apkalpošanas centrs” un “CSDD Rīgas klientu apkalpošanas centrs”.  Noteikumu projekts neparedz ieviest jaunus pakalpojumus vai jaunas informācijas un komunikācijas tehnoloģiju sistēmas, kā arī neparedz konkrētu pakalpojumu sniegšanu elektroniskā veidā.  Noteikumu projektā paredzēts precizēt transportlīdzekļu agregātu numuru salīdzināšanas un atsevišķu transportlīdzekļu reģistrācijas darbību veikšanas kārtību, kas iepriekš nebija noteikta, bija noteikta nepilnīgi vai bija atšķirīgi interpretējama. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, valsts akciju sabiedrība „Ceļu satiksmes drošības direkcija”. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums arī ietekmē vai varētu ietekmēt | Noteikumu projekts attiecas uz transportlīdzekļu īpašniekiem (turētājiem, valdītājiem) – fiziskām un juridiskām personām, uz pārvadātājiem (apm.500), kas veic pasažieru komercpārvadājumus ar taksometriem un transportlīdzekļu īpašniekiem, kuru transportlīdzekļus izmanto pasažieru komercpārvadājumos ar taksometru (14.06.2019. dati -2354). |
| 2. | Tiesiskā regulējuma ietekme uz tautsaimniecību un administratīvo slogu. | Paredzams, ka administratīvais slogs tiks samazināts gan transportlīdzekļu īpašniekiem, jo tiek radīta iespēja plašākai elektronisko pakalpojumu izmantošanai, gan arī CSDD, jo tādējādi tiks samazināta gan papīra dokumentu aprite, gan arī klientu plūsma klientu apkalpošanas centros.  Vienlaikus tiek samazināts arī to gadījumu skaits, kad transportlīdzekļu reģistrācijai ir nepieciešama agregātu numuru salīdzināšanas veikšana, tādējādi samazinot veicamās procedūras un pakalpojuma saņemšanai nepieciešamo laiku. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |  |  |  |
| --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | |
| 1. | Saistības pret Eiropas Savienību | | Eiropas Parlamenta un Padomes 2016. gada 27. aprīļa Regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (publicēta “Eiropas Savienības Oficiālajā Vēstnesī” L 119, 04.05.2016.);  Komisijas 2003. gada 23. decembra Direktīva 2003/127/EK, ar ko groza Padomes Direktīvu [1999/37/EK](http://eur-lex.europa.eu/eli/dir/1999/37/oj/?locale=LV) par transportlīdzekļu reģistrācijas dokumentiem (publicēta “Eiropas Savienības Oficiālajā Vēstnesī” L 10, 16.01.2004.) | | |
| 2. | Citas starptautiskās saistības | | Projekts šo jomu neskar. | | |
| 3. | Cita informācija | | Nav. | | |
|  | | | | | |
| **1.tabula**  **Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | | Eiropas Parlamenta un Padomes 2016. gada 27. aprīļa Regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (publicēta “Eiropas Savienības Oficiālajā Vēstnesī” L 119, 04.05.2016.);  Komisijas 2003. gada 23. decembra Direktīva 2003/127/EK, ar ko groza Padomes Direktīvu [1999/37/EK](http://eur-lex.europa.eu/eli/dir/1999/37/oj/?locale=LV) par transportlīdzekļu reģistrācijas dokumentiem (publicēta “Eiropas Savienības Oficiālajā Vēstnesī” L 10, 16.01.2004.) | | | |
| **A** | | **B** | | **C** | **D** |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Vispārīgās datu aizsardzības regulas (ES) 2016/679 5.pants | | Projekta 1.6.apakšpunkts | | Pārņemts attiecībā uz pārmērīgas informācijas pieprasīšanu, atsakoties no prasības iesniegt attiecīgu dokumentu kopijas. | Stingrākas prasības neparedz |
| Direktīvas 2003/127/EK 1.pielikums | | Projekta 1.2. un 1.22. apakšpunkts | | Pārņemts attiecībā uz alternatīva reģistrācijas dokumenta izsniegšanas iespējām | Stingrākas prasības neparedz |

|  |  |
| --- | --- |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija | Nav. |
| **2.tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | |
| Projekts šo jomu neskar. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Paziņojums par līdzdalības iespējām tiesību akta saskaņošanas procesā ievietots Satiksmes ministrijas tīmekļa vietnē 2019.gada 12.aprīlī <http://www.sam.gov.lv/satmin/content/?cat=553> |
| 3. | Sabiedrības līdzdalības rezultāti | Iebildumi vai priekšlikumi netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts akciju sabiedrība “Ceļu satiksmes drošības direkcija”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Normatīvā akta izpilde tiks nodrošināta anotācijas VII sadaļas 1.punktā minētās institūcijas līdzšinējo funkciju ietvaros. |
| 3. | Cita informācija | Nav. |

Satiksmes ministrs T.Linkaits

Vīza:

valsts sekretāra p.i. Dž.Innusa